ପୃଥ୍ୱୀଙ୍କୁ ଇଂଲଣ୍ଡ ପଠାଇବାକୁ ଚାହୁଁଛି ବିସିସିଆଇ ! ଟେଷ୍ଟ୍ ମ୍ୟାଚରେ କରିପାରନ୍ତି ଓପନିଂ - Prameya News7\nପୃଥ୍ୱୀଙ୍କୁ ଇଂଲଣ୍ଡ ପଠାଇବାକୁ ଚାହୁଁଛି ବିସିସିଆଇ ! ଟେଷ୍ଟ୍ ମ୍ୟାଚରେ କରିପାରନ୍ତି ଓପନିଂ\n3/07/2021 at 10:53 AM\nନୂଆଦିଲ୍ଲୀ, ୦୨/୦୭ଃ ଭାରତୀୟ ଦଳର ଟେଷ୍ଟ କ୍ରିକେଟ ଓପନର୍ ଶୁଭମନ୍ ଗିଲ୍ ଇଂଲଣ୍ଡ ବିପକ୍ଷ ଟେଷ୍ଟ ସିରିଜ୍ ପୂର୍ବରୁ ଭାରତ ପ୍ରତ୍ୟାବର୍ତ୍ତନ କରିଛନ୍ତି । ଗିଲଙ୍କ ସ୍ଥାନ କିଏ ନେତା ତାହା ଦଳ ପାଇଁ ଚିନ୍ତାର କାରଣ ପାଲଟିଛି । ମୟଙ୍କ ଅଗ୍ରଓ୍ୱାଲଙ୍କୁ ସୁଯୋଗ ମିଳିପାରେ ବୋଲି କିଛି କ୍ରିକେଟ ବିଶେଷଜ୍ଞ କହୁଛନ୍ତି । ସେ ମଧ୍ୟ ୨୦୧୮ ଓ ୨୦୧୯ରେ ଭଲ ସ୍କୋର କରିଥିଲେ । ନୂଆ ଚେହେରା ଭାବେ ପଶ୍ଚିମବଙ୍ଗର ଅଭିମନ୍ୟୁ ଈଶ୍ୱରନଙ୍କୁ ଦଳ ଓପନର ଭାବେ ଖେଳାଇବାକୁ ବିଚାର କରୁଥିଲେ ମଧ୍ୟ ଏବେସୁଦ୍ଧା କିଛି ସ୍ପଷ୍ଟ ହୋଇନାହିଁ ।\nଈଶ୍ୱରନ ୬୪ଟି ପ୍ରଥମ ଶ୍ରେଣୀ କ୍ରିକେଟ ଖେଳିଛନ୍ତି ।କିନ୍ତୁ ସେ ଏବେସୁଦ୍ଧା ଗୋଟିଏ ହେଲେ ଅନ୍ତର୍ଜାତୀୟ ମ୍ୟାଚ୍ ଖେଳି ନାହାଁନ୍ତି । ଏହି ଅନଭିଜ୍ଞ ଯୁବ ଖେଳାଳିଙ୍କୁ ଓପନର ଦାୟିତ୍ୱ ଦେଲେ ଦଳ ପାଇଁ ରିସ୍କ୍ ରହିଛି । ତେବେ ଦଳ ମ୍ୟାନେଜମେଣ୍ଟ ପୃଥ୍ୱୀ ଶଙ୍କୁ ଖେଳାଇବା ପାଇଁ ମଧ୍ୟ ବିକଳ୍ପ ଖୋଲା ରଖିଛି ।\nପୃଥ୍ୱୀ ନ୍ୟୁଜିଲାଣ୍ଡ ଓ ଅଷ୍ଟ୍ରେଲିଆ ଗସ୍ତରେ ଫେଲ୍ ହୋଇଥିଲେ । କିନ୍ତୁ ବିଜୟ ହଜାରେ ଟ୍ରଫିରେ ସେ ଦମଦାର୍ ବ୍ୟାଟିଂ କରିଥିଲେ । ଏପରିକି ସେ ମହେନ୍ଦ୍ର ସିଂ ଧୋନୀ ଓ ବିରାଟ କୋହଲିଙ୍କ ରେକର୍ଡ ମଧ୍ୟ ଭାଙ୍ଗିଥିଲେ । ଅର୍ଥାବ ଏବେ ପୃଥ୍ୱୀ ଫର୍ମରେ ଅଛନ୍ତି । ଯଦି ପୃଥ୍ୱୀ ଖେଳନ୍ତି ତେବେ ମିଡିଲ୍ ଅର୍ଡରରେ କେଏଲ ରାହୁଲଙ୍କ ଉପରେ ଚାପ କମ୍ ରହିବ ।\nରୋହିତ ଶର୍ମା କିମ୍ବା ମୟଙ୍କ ଅଗ୍ରଓ୍ୱାଲଙ୍କ ମଧ୍ୟରେ ଯଦି କେହି ଆହତ ହୁଅନ୍ତି ତେବେ ଦଳ ପାଇଁ ଅଡୁଆ ବଢିଯିବ । ଏପରି ସ୍ଥିତିରେ ଈଶ୍ୱରନଙ୍କୁ ଓପନିଂ ପାଇଁ ସୁଯୋଗ ମିଳିପାରେ । ଏବେସୁଦ୍ଧା ବି ପୃଥ୍ୱୀ ଇଂଲଣ୍ଡ ଗସ୍ତରେ ଯିବେ ନା ନାହିଁ ତାହା ସ୍ପଷ୍ଟ ହୋଇନାହିଁ । ବିସିସିଆଇ ପକ୍ଷରୁ ମଧ୍ୟ ଆନୁଷ୍ଠାନିକ ଭାବେ ଏନେଇ କିଛି ସୂଚନା ମିଳିନି । କିନ୍ତୁ ବିସିସିଆଇର କିଛି କର୍ମକର୍ଚ୍ଚା ଇଶ୍ୱରନଙ୍କ ବଦଳରେ ପୃଥ୍ୱୀଙ୍କୁ ଇଂଲଣ୍ଡ ପଠାଇ ଓପନିଂ ଅଡୁଆ ଛିଡାଇବାକୁ ମତ ଦେଉଛନ୍ତି ।
